b'\n_START_ARTICLE_\nAkureyri\n_START_SECTION_\nZgodovina\n_START_PARAGRAPH_\nNa to obmo\xc4\x8dje se je prvi priselil nordijski Viking Helgi Magri Eyvindarson v 9. stoletju. Akureyri je prvi\xc4\x8d omenjen v sodnih zapisih iz leta 1562, ko je bila tam neka \xc5\xbeenska obsojena zaradi pre\xc5\xa1u\xc5\xa1tva. V 17. stoletju so v mesto pri\xc5\xa1li danski trgovci. Glavni razlogi za izbiro te lokacije za trgovsko dejavnost je bilo izjemno naravno pristani\xc5\xa1\xc4\x8de in plodna zemlja v okolici. Trgovci v Akureyriju niso \xc5\xbeiveli celo leto, temve\xc4\x8d so se v zimskem \xc4\x8dasu vra\xc4\x8dali na Dansko._NEWLINE_Stalna naseljenost Akureyrija sega v leto 1778. Osem let kasneje je mesto od danskega kralja (takrat tudi kralja Islandije) dobilo statut, skupaj s \xc5\xa1e petimi drugimi mesti na Islandiji. Ob tem \xc4\x8dasu je imel Akureyri 12 prebivalcev. Kralj je upal, da se bodo \xc5\xbeivljenjske razmere Islandcev z urbanizacijo izbolj\xc5\xa1ale, vendar se prebivalstvo Akureyrija ni pove\xc4\x8dalo. Status ob\xc4\x8dine je izgubil leta 1836, a so mu ga vrnili spet leta 1862. Takrat se je Akureyri za\xc4\x8del razvijati po zaslugi odli\xc4\x8dnih razmer v pristani\xc5\xa1\xc4\x8du in morda \xc5\xa1e bolj zaradi kmetijstva v rodovitni okolici. Kmetijski proizvodi so postali pomemben sektor gospodarstva._NEWLINE_Med drugo svetovno vojno je bil Akureyri ena izmed treh letalskih baz za norve\xc5\xa1ko-britanske enote, ki so bile ustanovljene 25. aprila 1941. Te so \xc5\xa1\xc4\x8ditile konvoje med Zdru\xc5\xbeenimi dr\xc5\xbeavami, Zdru\xc5\xbeenim kraljestvom in Murmanskom pred napadom nem\xc5\xa1kih podmornic._NEWLINE_V 20. stoletju je Islandija do\xc5\xbeivela izseljevanje s pode\xc5\xbeelja v mesta. V mestu se je pove\xc4\x8dala storitvena dejavnost._NEWLINE_V za\xc4\x8detku 21. stoletja je na pomembnosti pridobila ribi\xc5\xa1ka industrija; dve izmed glavnih ribi\xc5\xa1kih podjetij Islandije dr\xc5\xbeavi nudita pomemben vir prihodkov, ki naj bi v prihodnjih letih \xc5\xa1e pove\xc4\x8devali._NEWLINE_Leta 1987 je bila ustanovljena univerza v Akureyriju, ki se naglo pove\xc4\x8duje._NEWLINE_Od leta 2004 je nekdanja ob\xc4\x8dina Hr\xc3\xadsey, otok, oddaljen 35 km proti severu, del Akureyrija. Hr\xc3\xadsey, ki ima 210 prebivalcev, je drugi najve\xc4\x8dji otok ob Islandiji. Naselje le\xc5\xbei na ju\xc5\xbenem delu otoka, medtem ko je severni del v zasebni lasti in ni dostopen brez dovoljenja lastnikov.\n_START_SECTION_\nDemografija\n_START_PARAGRAPH_\nAkureyri je imel leta 2017 18\xc2\xa0235 prebivalcev, od tega je bilo 9073 mo\xc5\xa1kih in 9162 \xc5\xbeensk. Leta 1910 jih je bilo 2239, v letu 1950 \xc5\xbee 7711 in v letu 2005 16\xc2\xa0756. V letu 2016 je bilo v Akureyriju 225 rojstev in 145 smrti, 1213 priseljenih oseb in 1100 odseljenih prebivalcev.\n_START_SECTION_\nGospodarstvo\n_START_PARAGRAPH_\nV preteklosti je bila velik in pomemben del lokalnega gospodarstva ribi\xc5\xa1ka industrija. V zadnjih letih so se razvile tudi druge industrijske in poslovne storitve. \xc5\xa0iri se visoko\xc5\xa1olsko izobra\xc5\xbeevanje. 20\xc2\xa0% delovno aktivnega prebivalstva je zaposlenih v storitvenih dejavnostih._NEWLINE_Dve izmed petih najve\xc4\x8djih ribi\xc5\xa1kih podjetij na Islandiji imata sede\xc5\xbe v Akureyriju, med drugim zaradi pristani\xc5\xa1\xc4\x8da, ki nikoli ne zamrzne. Druga velika podjetja so Samherji, Nor\xc3\xb0urmj\xc3\xb3lk, Brim HF in V\xc3\xadfilfell, najve\xc4\x8dja pivovarna na Islandiji. Pomemben delodajalec je tudi bolni\xc5\xa1nica v Akureyriju (Sj\xc3\xbakrah\xc3\xbas Akureyrar), ki je ena od dveh velikih bolni\xc5\xa1nic na Islandiji.\n_START_SECTION_\nKultura\n_START_PARAGRAPH_\nAkureyri ima mo\xc4\x8dno kulturno sceno, s \xc5\xa1tevilnimi bari in uglednimi restavracijami. Iz mesta izhaja islandski folklorni ansambel "Vefarinn". Ljudska kultura je na splo\xc5\xa1no bolj raz\xc5\xa1irjena v Akureyriju kot v Reykjav\xc3\xadku. V poletnem \xc4\x8dasu se v mestu in okolici odvija ve\xc4\x8d festivalov, na primer srednjeve\xc5\xa1ki festival, ki poteka vsako poletje na G\xc3\xa1sirju, in mednarodni glasbeni festival, ki poteka \xc5\xbee od leta 2005. Mesto ima eno najve\xc4\x8djih knji\xc5\xbenic v dr\xc5\xbeavi.\n_START_SECTION_\nMestne zanimivosti\n_START_PARAGRAPH_\nMuzeji v mestu so: Minjasafni\xc3\xb0 \xc3\xa1 Akureyri (Muzej Akureyrija), Listasafni\xc3\xb0 \xc3\xa1 Akureyri (Muzej umetnosti), Nonnah\xc3\xbas (Nonnijeva hi\xc5\xa1a ali spominski muzej pisatelja J\xc3\xb3na Sveinssona), Dav\xc3\xad\xc3\xb0sh\xc3\xbas (Davidova hi\xc5\xa1a ali spominski muzej pesnika Dav\xc3\xad\xc3\xb0a Stef\xc3\xa1nssona), muzej industrije, muzej motornih koles in Flugsafn \xc3\x8dslands (Muzej letalstva). V mestu se nahajata tudi najsevernej\xc5\xa1i botani\xc4\x8dni vrt na svetu, kot tudi najsevernej\xc5\xa1e golfi\xc5\xa1\xc4\x8de z 18 luknjami, v katerem se vsako poletje odvija odvija mednarodno arkti\xc4\x8dno odprto prvenstvo pod okriljem tamkaj\xc5\xa1njega golf kluba. N\xc3\xa1tt\xc3\xbarufr\xc3\xa6\xc3\xb0istofnun Nor\xc3\xb0urlands (muzej v naravi) je bil odprt leta 1957 in sodi pod okrilje botani\xc4\x8dnega vrta. Botani\xc4\x8dni vrt (Lystigar\xc3\xb0ur Akureyrar) se nahaja v predelu Sp\xc3\xadtalavegur._NEWLINE_V \xc4\x8dasu gospodarske krize leta 2008, ki je hudo prizadela Islandijo, je kot vzpodbuda v te\xc5\xbekih \xc4\x8dasih po mestu vzniknilo mnogo okrasov v obliki srca. Od njih so danes najbolj opazne rde\xc4\x8de lu\xc4\x8di na semaforjih, ki svetijo v obliki srca, ter veliko srce na pobo\xc4\x8dju bli\xc5\xbenje gore Va\xc3\xb0lahei\xc3\xb0i, izdelano iz okoli 400 \xc5\xbearnic, ki ob\xc4\x8dasno utripa v zimskem \xc4\x8dasu._NEWLINE_Najve\xc4\x8dja cerkev je Akureyrarkirkja, nekoliko manj pomembna je Gler\xc3\xa1rkirkja. Sundlaug Akureyrar je velik kopali\xc5\xa1ki kompleks z bazeni._NEWLINE_Nova stanovanjska in poslovna rast je zahtevala raz\xc5\xa1iritev distribucije elektri\xc4\x8dne energije in vode in posledi\xc4\x8dno nova vrtanja za potrebe energije. Ve\xc4\x8dina mesta se ogreva z geotermalno energijo. Izgradnja geotermalnega distribucijskega sistema se je za\xc4\x8dela leta 1976, po odkritju komercialno uspe\xc5\xa1nega vira v letu 1975. Distribucija je bila kon\xc4\x8dana po letu 1979.\n_START_SECTION_\nIzobra\xc5\xbeevanje\n_START_PARAGRAPH_\nV mestu sta dve srednji \xc5\xa1oli (gimnaziji), ena od njih je druga najstarej\xc5\xa1a na Islandiji. Menntask\xc3\xb3linn \xc3\xa1 Akureyri je fakulteta, Verkmenntask\xc3\xb3linn \xc3\xa1 Akureyri pa Vi\xc5\xa1ja strokovna \xc5\xa1ola. H\xc3\xa1sk\xc3\xb3linn \xc3\xa1 Akureyri (University of Akureyri) je univerza s sede\xc5\xbeem v Akureyriju, ki je bila ustanovljena leta 1987. Imajo 3 fakultete: Poslovno-naravoslovna fakulteta, Fakulteta za humanisti\xc4\x8dne in dru\xc5\xbebene vede in Fakulteta za zdravstvene vede. Imajo tudi \xc5\xa1olo za znanost obnovljivo energijo, ustanovljeno leta 2006. Ta \xc5\xa1ola nudi podiplomski \xc5\xa1tudij v sodelovanju z dvema islandskima univerzama.\n_START_SECTION_\nPromet\n_START_PARAGRAPH_\nLetali\xc5\xa1\xc4\x8de Akureyri je eno od \xc5\xa1tirih mednarodnih letali\xc5\xa1\xc4\x8d na Islandiji in edino mednarodno letali\xc5\xa1\xc4\x8de na severu dr\xc5\xbeave. Zgrajeno je bilo leta 1955 kot zamenjava za ju\xc5\xbenej\xc5\xa1o pristajalno stezo pri Melgerdismelarju. Uporablja se predvsem za doma\xc4\x8de lete, v turisti\xc4\x8dni sezoni pa tudi za redne mednarodne lete. V Reykjav\xc3\xadk leti ve\xc4\x8dkrat dnevno, obstajajo tudi poleti na Gr\xc3\xadmsey, Vopnafj\xc3\xb6r\xc3\xb0ur in \xc3\x9e\xc3\xb3rsh\xc3\xb6fn. Od leta 2006 Iceland Express v poletnem \xc4\x8dasu omogo\xc4\x8da redne lete iz Akureyrija do K\xc3\xb8benhavna._NEWLINE_Pristani\xc5\xa1\xc4\x8de Akureyri je klju\xc4\x8dnega pomena za ribi\xc5\xa1tvo. V mestu so veliki obrati za predelavo rib. Pomembno je tako za tovorni promet kot za turizem, saj se potni\xc5\xa1ke ladje in velike kri\xc5\xbearke poleti ustavijo tudi v Akureyriju._NEWLINE_Cesta \xc5\xa1t. 1 ali kro\xc5\xbena cesta (\xc3\x9ej\xc3\xb3\xc3\xb0vegur 1 ali Hringvegur) povezuje mesto z drugimi deli dr\xc5\xbeave, vklju\xc4\x8dno z Reykjav\xc3\xadkom, ki je oddaljen okoli 400 km. Cesta je ve\xc4\x8dinoma dvopasovna, asfaltna in odprta vse leto. V nenaseljeno notranjost otoka ni asfaltiranih cest. F 821, gorska cesta, je odprta v poletnem \xc4\x8dasu, in Akureyri povezuje na jug, F 26 gorska cesta poteka v notranjost na severozahodu dr\xc5\xbeave.'